google/wiki40b huggingface dataset:
Forgotten Realms

Forgotten Realms er en fiktiv setting for rollespillet Dungeons & Dragons (D&D) fantasy rollespill. Det ble laget og utviklet av den kanadiske forfatteren og spilldesigneren Ed Greenwood. Også kjent som kun  The Realms, den ble raskt den mest populære setting innen D&D i 1990-årene, Serien ble gjort mer populær av noveller skrevet av forfatteren R.A. Salvatore og mange datarollespill som Pool of Radiance og Baldur's Gate-serien. Hovedfokus i settingen er superkontinentet Faerûn, en del av verdenen Abeir-Toril, en Jord-liknende planet med mange virkelige påvirkninger.

Icewind Dale

Icewind Dale er den arktiske region på kontinentet Faerûn, som ligger i verdenen Abeir-Toril, som er en del av det fiktive Forgotten Realms-universet.
I Faerûn ligger Icewind Dale langt mot nord, over en enorm fjellkjede kjent som The Spine of the World
Icewind Dale er blitt kjent igjennom romanserien med samme navn, og gjennom en populær videospillserie også kalt Icewind Dale.
Doriva

Karriere på klubbnivå

Før han kom til Middlesbrough, hadde Doriva spilt for São Paulo, Atlético Mineiro, FC Porto, Sampdoria og Celta Vigo. Overgangen fra Atlético Mineiro kostet FC Porto 4 millioner $.

I Middlesbrough

Doriva var tatt inn på lån av Middlesbroughs manager Steve McClaren i januar 2003. Etter fem opptredener som innlånt spiller, skrev Doriva under en ettårskontrakt med Middlesbrough. I sin første hele sesong for klubben, spilte Doriva som førstevalg sammen med George Boateng. Dorivas eneste scoring for klubben fant sted i FA-cupens tredje runde, mot Notts County.
Doriva fikk i 2005 kontrakten forlenget med ett år. Middlesbrough lot kontrakten løpe ut i 2006.

Blackpool og senere karriere

Etter at kontakten med Middlesbrough var løpt ut, signerte Doriva for Blackpool. Han signerte deretter for América. På grunn av et hjerteproblem som ble påvist, og som hadde rammet både hans far og farfar, la Doriva opp som fotballspiller. Senere undersøkelser viste at diagnostiseroingen hadde vært unøyaktig, og at han kunne ha fortsatt å spille fotball. Doriva gjorde imidlertid ingen comeback av den grunn.

Internasjonal karriere

Doriva var en del av Brasil-troppen i VM i fotball 1998. Han spilte imidlertid kun en kamp i mesterskapet, hvor han kom inn som innbytter mot Marokko som erstatter for César Sampaio.
Doriva spilte totalt 35 landslagskamper for Brasil, og scoret fire mål.
Prajnaparamita i en enkelt stavelse

Prajñāpāramitā i en enkelt stavelse er den minste av de mange forkortede utgavene av den Store Prajñāpāramitā Sūtra. Teksten er bevart både på sanskrit, tibetansk og kinesisk.
Teksten ble oversatt til tibetansk med utgangspunkt i et sanskrit-manuskript fra Nepal med tittelen Ekākşarīmātā nāma sarvatahtagatha prajñāpāramitā.
Teksten ble oversatt til kinesisk av Dānāpala i året 985 e.Kr., sammen med hjertesutraen og Prajñāpāramitā med noen få ord, som én tekst.
FEIDE

FEIDE (Felles Elektronisk IDEntitet) er tjeneste for enhetlig identitetsforvaltning i norsk utdanningssektor. Sikker identifisering av elever og lærere er nødvendig for å gi riktig tilgang til digitale ressurser og tjenester. FEIDE lar personer tilknyttet norske utdanningsinstitusjoner identifisere seg via en felles innloggingstjeneste som begrenser flyten av personopplysninger til det som er nødvendig for å oppnå den ønskede tilgangen.
FEIDE lar personer som har tilknytning til norske utdanningsinstitusjoner identifisere seg via en felles innloggingstjeneste. FEIDE ble startet i 2000 og var opprinnelig ment å være ferdig utbygd i 2010. Utbyggingen for videregående og høyere utdanning er i grove trekk i mål. Våren 2018 hadde 98% av elevene i norsk grunnopplæring FEIDE-brukerkonto.
FEIDE er Kunnskapsdepartementets valgte løsning for sikker identifisering i utdanningssektoren. Utdanningsdirektoratet har ansvaret for innføringen i grunnopplæringen, mens UNINETT AS har ansvaret for innføringen i høyere utdanning og drift og forvaltning av den tekniske løsningen.
FEIDE er bygget opp etter en felles nordisk standard som både Sverige og Danmark bruker. I Sverige er Skolfederation tilsvarende det FEIDE. I Danmark er Uni-login tilsvarende FEIDE.
Ernst Glaser

Andre verdenskrig

I 1941 ble en konsert med Bergen filharmoniske orkester avbrutt da Glaser skulle være solist. Mens Harald Heide spilte Ja vi elsker, snek Glaser seg ut på grunn av truende oppførsel fra hirden.
Som følge av sin jødiske bakgrunn måtte Glaser flykte til Sverige under andre verdenskrig for å unngå deportasjon til tyske konsentrasjonsleire. Foreldrene, konen og de to døtrene flyktet også over grensen. I september 1942 var Glaser på møte hos hirdsjef Jim Johanessen og propagandaminister Gulbrand Lunde - de ønsket at det ikke skulle tilstøte Glaser noe og tilbød ham skysse over grensen til Sverige. Glaser takket nei til tilbudet fordi han ikke ville uroe familien, dessuten var det midt i konsertsesongen. Robert Riefling kom på besøk hjem til familiel Glaser 25. oktober og fikk familien til å flytte (mannlige jøder ble arrestert dagen etter). På dagtid 26. oktober var han innom kontoret til Gulbrand Lunde som hadde vært imøtekommende tidligere, men Lunde hadde drukna i Romsdalsfjorden kvelden før. Glaser holdt siste konsert kvelden 26. oktober og gikk deretter i dekning etter råd fra venner. Sammen med familien Bernstein krysset han grensen i Hedmark dels til fots, dels med robåt. Hans gamle foreldre, som hadde flyktet fra Tyskland, ble i slutten av november smuglet over grensen i Østfold sammen med Solveig og Mona Levin av losen Iver Skogstad.

Etter krigen

I 1945 vendte familien Glaser tilbake fra Sverige etter tre år i eksil, og Ernst Glaser fortsatte på 1. konsertmesterposten i Filharmonien til 1958 da han ble avløst av sin elev Bjarne Larsen. Fra 1958 til 1965 virket han som 2. konsertmester og deretter i fire år som tutti 1. fiolinist til sin avgang for aldersgrensen i 1969. Fra 1958 ledet han Filharmonisk Selskaps kammerorkester de få åra denne konstellasjonen eksisterte. I 1969 ble han tilbudt stillingen som rektor ved musikkonservatoriet i Bergen, Griegakademiet. Fra 1969 var han også bydirigent i Ålesund og senere kammermusikklærer ved Norges musikkhøgskole. I noen år ledet han et nordnorsk symfoniorkester som årlig ble satt opp til Festspillene i Nord-Norge. Fra 1978 var han kapellmester ved den norske opera.
Ernst Glaser opptrådte regelmessig med sin kone, pianisten Kari Aarvold Glaser, og sammen spilte de også inn flere verker. Nylig er Ernst Glasers navn igjen kommet i fokus med utgivelsen av den første CD-en i en serie med historiske opptak av norske utøvere, Great Norwegian Performers 1945-2000 (Simax PSC1830, 2006).
Ernst Glaser er far til pianisten Liv Glaser og cellisten Ernst Simon Glaser, begge anerkjente norske musikere.
Manishtushu

Manishtushu var sønn av Sargon av Akkad og etterfulgte sin bror Rimush, som allikevel var yngre enn ham. Manishtushu regjerte fra 2299 til 2284 f. Kr. (midlere kronologi) eller 2235 til 2220 f.Kr. (kort kronologi), og fortsatte som sin bror å føre felttog for å holde riket sammen. En stor sort obelisk forteller om Manishtushus verk.
Manishtushu foretok felttog til Anshan i Persia, og selv påstod han at han førte et felttog til et for i dag uidentifisert land ved Golfen.
Han ble etterfulgt av sin karismatiske sønn Naram-Sin.
Troublemakers

Bandet

Troublemakers ble startet i 1981 fra restene av punk bandene Perverts og Göteborg Sound. Etter ti år ble bandet oppløst. 1995 gjenforentes det med en ny gitarist (Arild «Psychobilly» Hanssen) og spilte inn «best of»-platen Mental Kristid med flere av sine sanger fra de siste årene. 1997 kom deres andre CD, Erektion, ut. I 1999 utkom deres tredje album, Vild & Vacker. Etter denne plata forlot Jens Peterson (bass) og Martin H-Son (trommer) bandet. Inn kom trommeslageren Charlie Claesson, som tidligere har spilt med Anti Cimex, og bassisten Crippa Elvis Odin, som tidligere har spilt med Attentat og Psychotic Youth. Den nye besetningen debuterte i 2000 med CD-en Pogo. Deres neste album, Kleptoman, ble utgitt i 2003 og Idiot kom i 2005. Claeson forlot bandet i 2008, og Magnus Sailor Delbratt fra Sacred Sailors kom inn på trommer. Blomgren, Psychobilly, Odin og Delbratt gikk i studio 2009 og ga ut CD-en Made In Sverige. Siden gjenforeningen i 1995 har Troublemakers vært på over 300 spillejobber i Sverige, Norge, Tyskland, Østerrike og Sveits.
Mayorga

Mayorga (Bayan ng Mayorga) er en kommune i Filippinene. Kommunen ligger på øya Leyte, og tilhører provinsen Leyte. Folkemengden var på 17 161 innbyggere i 2015.
Till Österland vill jag fara

«Till Österland vill jag fara» er en svensk åndelig sang fra midten av 1700-tallet og trolig skrevet av sjømannen Anders Flöija.
De første strofene er hentet fra en nederlandsk modell, «Na Osterland wil ik varen». Øvrige strofer er en parafrase på Høysangen. Den alment kjente melodien går tilbake til salme 312 i 1695-års svenske salmebok, «På dig o Herre käre». Teksten er kjent gjennom flere skillingstrykk fra 1700-tallet, det eldste fra 1768.
Visen ble første gang trykket i Jacob Niclas Ahlströms 300 nordiska folkvisor i 1865. Deretter har den forekommet i flere sangbøker. Begrepet Österland refererer her til Det hellige land. Viktor Rydberg brukte motviet i sin roman Vapensmeden.
En variant av visen ble fremført av politikonstablene Kling & Klang i TV-serien Pippi Langstrømpe i 1969 – da med teksten «Till fjärran land skal du fara».
Hans Jørgen Darre

Prest

Hans Jørgen Darre ble i 1828 prest som sin far Jacob Hersleb Darre, og begynte som personelkapellan for sin far i Klæbu. I 1833 overtok han som sokneprest i prestegjeldet. I løpet av 1830-tallet fant bispedømmet at det var behov for et lærerseminar i stiftet, og valget for plassering falt på Klæbu, mye på grunn av Darre. Seminaret startet i januar 1839 med Darre som bestyrer og lærer, og all undervisning foregikk i prestegården.

Biskop

Darre var en svært god lærer, og gjorde seminaret til et pedagogisk sentrum, men han ble utslitt av arbeidet, og da bispesetet var ledig i 1848, ønsket han å bli biskop. Han fikk støtte fra prostene i bispedømmet, men alle de andre biskopene var imot at han skulle bli biskop. Kirkestatsråden var nå Nidaros', og Darres, tidligere biskop Hans Riddervold, og i 1849 utnevnte han Darre til sin etterfølger.
Darre opplevde omtrent samtidig å bli enkemann og satt tilbake med fire mindreårige barn. Han led i tillegg av kraftig leddgikt.
Likevel satte han igang med den mest grundige rekken av bispevisitaser til da. Han var innom nesten alle soknene to ganger i løpet av bispetiden sin, og fokuserte særlig på skole og utdanning i visitasene sine.
Da kong Karl IV ville la seg krone i Nidarosdomen i 1860 led Hans Jørgen Darre både av leddgikten og en blærebetennelse. Han mente han ikke ville klare å utføre kroningen, og søkte om avskjed fra embedet, noe han fikk fra 11. juli 1860.
De resterende årene han levde brukte han mye tid i Det Kongelige Norske Videnskabers Selskab der han holdt flere foredrag. Han var leder for selskapet i to perioder (1851-55 og 1870-72) Han gav også ut bøker, blant annet boken Kong Sverre og Norge paa hans Tid (1869).
Josefine Dorthea

Teksten

1.Jeg skriver en sang til min datter så kjær,

legg merke til ordene jeg skriver her.

Advarsel jeg giver så godt som jeg kan

når du skal bort fare til fremmede land.
2.Om jeg som din fader har været for streng,

tilgi kanskje aldri jeg komme kan hen,

når du skal bort reise så langt i fra meg

meg døden kan ramme før jeg treffer deg.
3.Så vil jeg nu ønske av hjertet lev vel,

gid reisen må krones med lykke og hell,

men verden er farlig hvor du drager hen

det siger jeg deg som din fader og venn.
4.Erfaring jeg giver hva du ikke kan

på allting som ventes snart du har forstand,

du i verden er ene når du drager bort

hvis du ikke tenker annet du kommer til kort.
5.Frykt ikke for havet om det bruser opp,

det tager ei æren men blott livet bort,

i livet kan miste både ære og navn

men enda i verden må leve med skam.
6.I Norge er det tungt at fortjene sitt brød

jeg ofte har svedet og dog lidet nød,

jeg undres ei over at du reise vil,

skriv ofte tilbake så vi ser du er til.
7.Nest Herren kom dine foreldre i hu,

du venner i verden ei bedre har nu,

du sønner og døtre i verden kan få

skriv du da av hjertet som jeg gjør det nå.
8.Ennu du ei fylt har ditt nittende år,

og ingen kan vite hva deg forestår,

en nitten års pike kun prøvet har litt

men bliver hun gammel hun visstnok får sitt.
9.Drag ikke fra Norge med hovmod i sinn,

ulykken kan falme dine roser på kinn,

en slange titt lurer hvor rosene gror

bed Gud han deg hjelpe hans allmakt er stor.
10.Om lykken deg følger på hin side hav

takk Herren din skaper som dette deg gav.

Og be for din fader som du visstnok vet

har gjort sin Gud fader som megen fortred.
11.Rørt er mitt sinn og min sjel og min kropp,

når jeg her med penn disse ord skriver opp.

Hver time på dagen jeg kommer i hu

at du ikke hjem kommer oftere nu.
12.Takk være deg datter for hver gang du skrev

ti alltid med glede vi leste ditt brev,

jeg og din moder og søsknene små

vi alle var glade når brevet vi så.
13.Her har jeg ei skrevet alt hva som sku stå,

da alle disse vers på rim burde gå,

men hva jeg her skriver jeg mener det godt

og håper at ingen vender det til spott.
14.En ting jeg deg beder vær du ikke vred

på din gamle fader som har gjort deg fortred

de penge jeg oftest sku hatt til mitt hus

de har jeg bort ødsla i drikk og i sus.
15.Av bokstavene første du selve lese kan,

i versene alle står ditt døpenavn.

Adjø kjære datter, vær dydene tro,

din sjel og ditt hjerte da evig ha ro.
Tjura

Tjura var det gamle bygdesentret i Grue kommune i Hedmark.
Tjura åa er også navnet på åa ved stedet, den renner fra Frysjøen i øst og munner ut i Gardsjøen.
Der var det butikker, møller, sager og jernbruk. Stedet har en meget gammel historie, det fins skriftlige kilder fra Tjura åa og Aurbekkholen fra 1300-tallet, der en badstue er nevnt. Det ble bygget privat lysverk i åa, dette ble ekspropiert av Grue kommune som da bygde sitt eget kraftverk i åa 1919 dette ble en dyr fornøyelse, det ble for liten vanntilgang og verket ble lagt ned etter store tap for kommunen. Åa har i dag utspilt sin rolle som kraftkilde og fallrettighetene er ført tilbake til grunneierne.
Da jernbanen kom i 1893, mistet Tjura sin rolle som bygdesentrum. Kirkenær med jernbanestasjon ble nå det nye bygdesentrumet.
Kamalanga kullkraftverk

Kamalanga kullkraftverk er et kullkraftverk under utbygging i distriktet Dhenkanal i delstaten Orissa i India. Total effekt er 1 050 MW, men skal nå totalt 1 400 MW når anlegget står ferdig utbygd i 2012. Brenselstype blir bitumenøst kull. Utbygger er energiselskapet GMR Energy.
Grevskapet Roepstorff

Grevskapet Roepstorff (dansk: Grevskabet Roepstorff) var et dansk grevskap opprettet 4. april 1810 for Christian Alexander Roepstorff av hovedgårdene Einsidelsborg og Kørup. Grevskapet ble oppløst ved lensafløsningen i 1921.
Krampus

Krampus er en djevelskikkelse eller et truende udyr med bukkehorn som ifølge folketradisjoner fra Øst-Alpene opptrer i førjulstida. Krampus forekommer blant annet i opptog sammen med Sankt Nikolas, forløperen for den moderne julenissen, på hans festdag Nilsmesse 6. desember eller på Nilsmesseaften kvelden før. Mens Nikolas deler ut gaver til lydige barn, skremmer og straffer Krampus de uskikkelige. 
Krampus har vært særlig viktig i Østerrike. Der har skikkelsen hatt rolle som Fanden, en folkelig variant av djevelen, og også vært gaveutdeler 6. desember, på samme måte som Nikolas.
Æresstraff

Æresstraff, også kalt skamstraff, er en straff der den dømte taper ære og blir ydmyket offentlig. Betegnelsen omfatter i vid forstand alle straffeformer som hovedsakelig skal vanære de dømte og påføre dem, og eventuelt familiene deres, en følelse av skam og skyld. Begrepet brukes imidlertid også mer konkret om straffereaksjoner som i Norge Inntil 1842 kunne idømmes som selvstendige straffer eller tilleggsstraffer, for eksempel bruk av gapestokk. Offentlig ydmykelse har gjerne blitt idømt ved mindre alvorlige forbrytelser eller i små, mer eller mindre rettsløse grupper og samfunn. Slike straffer er i moderne rettsstater i stor grad erstattet av fengselsstraff og annet.
Æresstraff kan være en lovlig reaksjonsform i et rettssamfunn eller en rettsløs handling eller tradisjon, for eksempel voldtekt av fiendens kvinner og barn i en krig.

Historikk

Æresstraff omfatter stigmatisering av den dømte, enten som offentlig merking på et eller annet vis, eller ved at straffen blir gjennomført som en handling som er synlig for alle. På den måten skal straffen også virke avskrekkende på andre. 
I romerretten betegnet infami «æresløshet» og «vanære». Infami kunne følge som dom i straffesaker, sivile saker og som følge av yrker med svært lav status. Personer fikk da innskrenket rett til å vitne i rettssaker og liknende.

I Norge

I Christian Vs Norske Lov av 1687 spilte æresstraff en viktig rolle. Den som ble dømt til ærestap ble kalt mindremann og fikk innskrenket sin rettslige status. I Norge ble formelt æresstraffer avskaffet ved kriminalloven av 1842. De er delvis avløst av bestemmelser der de dømte mister retten til for eksempel å ha stillinger og yrker som de har vist seg uskikket til. Skamstraff i Sverige ble avskaffet i 1865.
Bellingshausenhavet

Bellingshausenhavet er et randhav i Antarktis beliggende mellom Den antarktiske halvøy i øst og Amundsenhavet i vest. Her ligger også Antarktis' største øy, Alexander Island.
Bellingshausenhavet er oppkalt etter Fabian Gottlieb von Bellingshausen som seilte gjennom denne farvannet i 1821.
Humanoid

Humanoid er et begrep som brukes om alle slags vesen som har en kroppsstruktur som ligner på menneskenes, det vil si en kropp med to armer, to ben og et hode på toppen. Dette inkluderer også fiktive vesen og roboter. Ordet er mest brukt innen populærkulturen, spesielt i fantasy og science fiction.
Grant Llewellyn

Biografi

Llewellyn ble født i Tenby i Pembrokeshire i Wales. Da han var elleve år gammel sendte foreldrene ham på kostskole i Manchester. Etter skolegangen dro han atten år gammel til Italia hvor han prøvde seg på en karriere som fotballspiller. Etter ett år i Italia vendte han hjem og begynte å studere ved Universitet i Cambridge. Etter tre år ved Cambridge fortsatte han studiene ved Royal College of Music i London hvor han studerte dirigering med Norman Del Mar. 
Hans dirigentkarriere startet i 1985 da han ble tatt opp på det kjente dirigentseminaret i Tanglewood i Massachusetts. Der fikk han anledning til å jobbe sammen med dirigenter som Leonard Bernstein, Seiji Ozawa, Kurt Masur og André Previn og dirigere Boston Pops og Boston Symphony Orchestra. Senere ble han tildelt en stilling som assisterende dirigent for Boston Symphony Orchestra, hvor han fikk ansvaret for barne- og familiekonsertene.  Fra 1990 til 1995 var han dirigent for BBC National Orchestra of Wales, fra 1993 til 1996 første gjestedirigent for Stavanger Symfoniorkester og fra 1995 til 1998 sjefdirigent for Flanderns kongelige filharmoniske orkester (deFilharmonie).
I perioden fra 2001 til 2006 var Llewellyn kunstnerisk leder og sjefdirigent for The Handel and Haydn Society i Boston. Siden 2004 har han vært sjefdirigent for North Carolina Symphony, en kontrakt som varer fram til 2019.
Som operadirigent har Llewellyn dirigert på English National Opera (Tryllefløyten) og på Opera Theatre i St. Louis. Han har bl.a. hatt et nært samarbeid med regissøren Chen-Shi Zheng som han i 2001 gjorde en oppsetning av Henry Purcells Dido og Aeneas sammen med under Spoleto-festivalen i USA. Han dirigerte også en ny produksjon av Jules Massenet's Manon på Opera North i Leeds i 2003. Dessuten har han dirigert i BBC Cardiff Singer of the World-konkurransen.
Grant Llewellyn er direktør for Welsh Sinfonia, et profesjonelt kammerorkester i Wales dirigert av Mark Eager.
Llewellyn er bosatt i Cardiff hvor han bor sammen med sin kone Charlotte og deres fire barn.
Tiaradykker

Beskrivelse

Tiaradykkeren er ca. 32 cm lang. Den har svart overside, hvit underside og gråhvite vinger. På hodet er den oransje.
Guro Skumsnes Moe

Karriere

Moe er bassist og vokalist som har klart å gjøre seg bemerket på norske musikk scener, både på og utenfor scenen. Hun har sin musikalske bakgrunn fra musikkonservatoriet i Kristiansand og Norges musikkhøgskole i Oslo, hvor hun ble uteksaminert i 2007. Hun har utmerket seg som en aktiv utøver med bredt interessefelt på Oslos scener for jazz- og fri impro-musikk de siste årene. Hun har spilt jam-sessions på "Belleville", driver "Mumle Vind Kompani" sammen med Yngvild Aspelid, spille tradisjonell musikk sammen med søstrene Eline og Jenny.
På sitt debyalbum Det Bilder (2011) samarbeider hun i trio med trommeslager Sveinar Hoff og gitarist Håvard Skaset. Kim-Erik Pedersen, Kjetil Møster, Lasse Marhaug, er også med på utvalgte låter. På det andre albumet Oslo Janus (2013) spiller hun fem stykker solo bass. Det tredje albumet 3 (2014) samarbeider hun nok en gang med Håvard Skaset, men denne gangen erstatter Joakim Heibø trommeslager Sveinar Hoff.
Ringkøbing

Ringkøbing ligger ved Ringkøbing Fjord og har ca. 10 000 innbyggere.Byen ligger i det nordøstlige hjørnet av Ringkøbing Fjord ved Vonå og har en liten industrihavn. Den er største by i Ringkøbing-Skjern kommune og hører til Region Midtjylland.
Byens navn betyr «købstaden ved Rindum» (Rindum er en landsby som ble grunnlagt i jernalderen). Ringkøbing ble grunnlagt av landbruks- og fiskersamfunnet og fikk kjøpstadsrettigheter i 1443. Takket være sin beliggenhet ved Ringkøbing Fjord hadde den gode atkomstforhold for sjøfarten og dermed også for handel. Men etter hvert som innseilingsløpet gjennom Holmsland Klit ble tilsandet, ble adgangen for skip mindre og dermed gikk også inntektskildene fra sjøfarten ned. 
Ringkøbing er kjernen i «Det danske bibelbeltet», og Indre Mission har sterkt fotfeste i byen og omegnen.
Kringla (Hvasser)

Kringla er et tjern vest på Hvasser i Færder kommune. Det befinner seg like sør for Oppegårdsveien.
Shijing

Shijing (tradisjonelle tegn: 詩經, forenklede tegn: 诗经, pinyin: Shījīng, Wade-Giles: Shih Ching), som kan oversettes med Odenes bok, Sangenes bok, Poesiboken, er en av De fem klassikere av de konfucianske kanoniske verker. Man antok tradisjonelt at de var forfattet eller kompilert av selve Konfucius (551-479 f.Kr.), men forskningen har senere fastslått at den er en samling av salmer fra enda eldre tider, fra mellom det 10. og det 7. århundre f.Kr.

Betydning i språkvitenskapen

Verket har stor betydning som ett av de eldste språklige uttrykk for klassisk kinesisk. Her finner man meget å arbeide med for utforskningen av den gammelkinesiske grammatikk, semantikk og til en viss grad fonetikk.
De tre litterære hovedfigurer eller stiler som benyttes i diktene er gått inn i senere kinesisk litteraturteori: Direkte fortelling (賦 fù), eksplisitt sammenligning (比 bǐ) og implisitt sammenligning (興 xìng).